ประชาชนชมงานนิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ต่อเนื่อง
ประชาชนยังคงทยอยเดินทางเข้าชม งานนิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 “ด้วยรักแห่งแผ่นดิน : With Love for the Nation” บริเวณถนนราชดำเนินกลาง ตั้งแต่เชิงสะพานผ่านฟ้าลีลาศถึงอนุสาวรีย์ประชาธิปไตย เขตพระนคร โดยประชาชนส่วนหนึ่งให้ความสนใจถ่ายรูปเป็นที่ระลึก กับซุ้มเฉลิมพระเกียรติตลอดเส้นทางการจัดนิทรรศการ ซึ่งถูกประดับตกแต่งด้วยดอกไม้สด ไม้ดอก และไม้ประดับ อย่างบริเวณถนนราชดำเนินนอกและหน้าศาลหลักเมือง หน้าอาคารนิทรรศ์รัตนโกสินทร์ ถนนราชดำเนิน  สวนสาธารณะป้อมมหากาฬ  ลานพลับพลามหาเจษฎาบดินทร์ ตรงทางเท้าสะพานผ่านฟ้าลีลาศทั้งสองฝั่ง บริเวณถนนตรงข้ามโรงแรมรัตนโกสินทร์ ที่ถูกตกแต่งด้วยดอกไม้หลากหลายชนิด เช่น ดาวเรือง บานชื่น บานชื่นแคระ ปทุมมา พุดศุภโชค พยับหมอก เฟื่องฟ้าสีชมพู กล้วยไม้หวายแคระ กล้วยไม้ดิน  กล้วยไม้ออนซีเดียม สับปะรดสี เฟิร์นข้าหลวงและเดฟ จึงเป็นอีกจุดดึงดูดความสนใจของประชาชนที่มาเข้าชมนิทรรศการอย่างจุดโครงการอนุรักษ์ช้างป่าตามแนวพระราชดำริ (ปล่อยช้างคืนสู่ธรรมชาติ) ได้นำช้างไทย 4 งาจำลองลักษณะของช้างไทยโบราณมาจากจังหวัดนครราชสีมามาจัดแสดงให้ประชาชนและเยาวชนได้ถ่ายรูปและเรียนรู้ลักษณะได้ นายเชิดชัย ขะบุญรำ จากมูลนิธิหุ่นสายเสมา กล่าวว่า ช้างจำลองขยับได้ทุกส่วนและมีเสียงร้องเหมือนจริง ที่ทำมาจากฟอสซิลที่ขุดค้นพบในจังหวัดนครราชสีมา นำมาจัดแสดงเพื่อให้เด็ก เยาวชน และประชาชนทั่วไปได้เรียนรู้เกี่ยวกับฟอสซิลของสัตว์โบราณต่างๆ ของไทย ตั้งแต่วันแรกจนถึงขณะนี้ได้รับความสนใจจากเยาวชนและประชาชนจำนวนมากในทุกวัน สิ่งสำคัญเยาวชนที่ได้มาจับสัมผัสและมีส่วนร่วมจะช่วยพัฒนาทักษะและสมองด้วย จึงอยากเชิญชวนให้มาเที่ยวชมนิทรรศการเฉลิมพระเกียรติกันสำหรับประชาชนที่สนใจเที่ยวชม บรรยากาศรอบงานเฉลิมพระเกียรตินี้มีการจัดบริการรถ Shuttle Bus บริเวณจุดจอดรถกองสลาก (เก่า) และนิทรรศน์รัตนโกสินทร์ ตั้งแต่เวลา 08.30 น.- 20.00 น. รับ-ส่งฟรี ไม่มีค่าใช้จ่ายให้กับผู้เข้าชมนิทรรศการ โดยวิ่งในเส้นทางกองสลาก (เก่า) -&gt; แยกคอกวัว -&gt; วัดบวรนิเวศ -&gt; สะพานผ่านฟ้า -&gt; ลานพลับพลามหาเจษฎาบดินทร์ -&gt; ถนนราชดำเนินกลาง -&gt; ถนนราชินี -&gt; ถนนกลางสนามหลวง -&gt; กองสลาก (เก่า)